
Τρίτη, 29 Σεπτεμβρίου 2026

ΔΕΛΤΙΟ ΤΥΠΟΥ

Απαγόρευση απόπλου Ε/Γ –Ο/Γ πλοίου στην Κυλλήνη – Απαγόρευση απόπλου και άρση απαγόρευσης Ε/Γ –Ο/Γ πλοίου στην Κέα - Προσάραξη Ι/Φ σκάφους στη Νίσυρο - Αποβίβαση ασθενούς από Κ/Ζ στην Ηγουμενίτσα 

	Τις βραδινές ώρες χθες, ενημερώθηκε η Λιμενική Αρχή της Κυλλήνης από τον Πλοίαρχο του επιβατηγού -οχηματαγωγού (Ε/Γ-Ο/Γ) πλοίου «ΚΕΦΑΛΟΝΙΑ» Ν.Π. 10280, για μηχανική βλάβη στην αριστερή κύρια μηχανή, κατά την παραμονή του πλοίου στο λιμάνι της Κυλλήνης. Το πλοίο επρόκειτο να εκτελέσει προγραμματισμένο δρομολόγιο από την Κυλλήνη για Ζάκυνθο με 290 επιβάτες, 66 Ι.Χ.Ε., 22 Φ/Γ, 4 Λ/Φ και 16 Δ/Κ, οι οποίοι προωθήθηκαν στον προορισμό τους με μέριμνα της πλοιοκτήτριας εταιρείας. Από το Λιμεναρχείο της Κυλλήνης απαγορεύτηκε ο απόπλους του Ε/Γ-Ο/Γ μέχρι την προσκόμιση βεβαιωτικού αποκατάστασης της βλάβης από τον νηογνώμονα που το παρακολουθεί. Από το περιστατικό δεν υπήρξε τραυματισμός και δεν παρατηρήθηκε θαλάσσια ρύπανση. 

*****

	Τις πρωινές ώρες σήμερα, ενημερώθηκε η Λιμενική Αρχή της Κέας από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΙΟΝΙΣ» Ν.Π. 8775, για μηχανική βλάβη στο σωλήνα υψηλής πίεσης στο δεξιό μειωτήρα, κατά την διαδικασία απόπλου του από το λιμάνι «ΚΟΡΡΗΣΙΑΣ». Το Ε/Γ–Ο/Γ είχε προγραμματισμένο δρομολόγιο από την Κέα προς το λιμάνι του Λαυρίου με 107 επιβάτες, 19 Ι.Χ.Ε., 5 Φ/Γ και 1 Δ/Κ. Από το Β’ Λιμενικό Τμήμα Κέας του Κεντρικού Λιμεναρχείου Λαυρίου αρχικά απαγορεύτηκε ο απόπλους του πλοίου, ενώ μετά την προσκόμιση βεβαιωτικού διατήρησης κλάσης από τον νηογνώμονα που το παρακολουθεί, επετράπη η συνέχιση των πλόων. 

*****

	Τις πρωινές ώρες σήμερα, ενημερώθηκε η Λιμενική Αρχή της Νισύρου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για περιστατικό προσάραξης ενός επιβατηγού-τουριστικού-ιστιοφόρου (Ε/Π–Τ/Ρ-Ι/Φ) σκάφους, ελληνικής σημαίας, με 4 αλλοδαπούς επιβαίνοντες (υπηκόους Γερμανίας) στη θαλάσσια περιοχή βορειοανατολικά του λιμένα της Νισύρου. Αμέσως, στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα Περιπολικό όχημα Λ.Σ.-ΕΛ.ΑΚΤ., για παροχή συνδρομής από ξηράς, τα οποία εντόπισαν το Ε/Π–Τ/Ρ-Ι/Φ να έχει προσαράξει σε αβαθή, με τους επιβαίνοντές του καλά στην υγεία τους. Οι 4 αλλοδαποί απομακρύνθηκαν από το σκάφος με τη βοήθεια στελεχών Λ.Σ.-ΕΛ.ΑΚΤ., ενώ με τη συνδρομή του αλιευτικού (Α/Κ) σκάφους «ΔΕΣΠΟΙΝΑ» Ν.ΚΩ 143, το επιβατηγό-τουριστικό-ιστιοφόρο αποκολλήθηκε και κατέπλευσε με ασφάλεια στο λιμένα «ΠΑΛΛΩΝ» Νισύρου. Από το Λιμενικό Σταθμό της Νισύρου που διενεργεί την προανάκριση, απαγορεύτηκε ο απόπλους του Ε/Π–Τ/Ρ-Ι/Φ μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα. Από το περιστατικό δεν υπήρξε τραυματισμός, δεν παρατηρήθηκε θαλάσσια ρύπανση και δεν προκλήθηκε εισροή υδάτων.
Διαθέσιμο οπτικοακουστικό υλικό έχει αναρτηθεί στο www.hcg.gr 

Τις πρώτες πρωινές ώρες σήμερα, ενημερώθηκε η Λιμενική Αρχή της Ηγουμενίτσας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., ότι έχρηζε άμεσης νοσοκομειακής περίθαλψης ένας 82χρονος αλλοδαπός (υπήκοος Ηνωμένου Βασιλείου), επιβάτης κρουαζιερόπλοιου (Κ/Ζ) σημαίας Ηνωμένου Βασιλείου, λόγω αναπνευστικής δυσχέρειας. Το Κ/Ζ κατέπλευσε σε λιμένα Ηγουμενίτσας προκειμένου να αποβιβασθεί ο 82χρονος, ο οποίος διακομίσθηκε διασωληνωμένος και έχοντας τις αισθήσεις του, με ασθενοφόρο όχημα του ΕΚΑΒ στο Γενικό Νοσοκομείο Φιλιατών, όπου και νοσηλεύεται.

